כבר כמה חודשים יושבת לה ערימת הספרים על שולחן חדר השינה ומסתכלת עליי ואני עליה. בהתחלה סתם לא היה לי חשק, אחר כך הגיע קיץ ואיתו המלחמה,שלא איפשרה לי לקרוא כלום-אפילו לא עיתון של סופ”ש. ואז התחילה שנת הלימודים ואיתה נשטף לו נהר המתח וצ’אקרת הקריאה נפתחה לה ברב עוצמתה. בשבועיים האחרונים קראתי 7 ספרים,בלעתי אותם אחד אחרי השני , כל אחד מהם נפלא יותר מקודמו.
ספר מסע נשי מרתק, של אישה אחת שונה אך מיוחדת. אלמה ויטאקר,בוטנאית מחוננת, בת לחוקר כריזמטי שהפך לגבר העשיר ביותר בפילדלפיה של המאה ה-19. בעודה צוללת לעמקי תעלומת האבולוציה, היא מתאהבת בגבר בשם אמברוזפייק, צַייר סחלבים שאין שני לו, המושך אותה בכיוון ההפוך, אל ממלכת הרוח.המדענית בהירת מחשבה והאמן האוטופי מתאחדים בצורך הנואש להבין את פעולת העולם ואת המנגנונים העומדים בבסיס החיים. חותמם של הדברים כולם הוא פרי מחקר מקיף, המתרחש בקצב מסחרר על פני הגלובוס כולו – מלונדון אל פרו אל פילדלפיה אל טהיטי ואל אמסטרדם, ומעבר להן. לאורך הדרך מאוכלס הסיפור בדמויות בלתי נשכחות: מיסיונרים, מתנגדי עבדות, הרפתקנים, אסטרונומים, קברניטים, גאונים ומטורפים גמורים. אך מעל כולן – אלמה ויטאקר, היוצאת למסע חיפוש נועז בתקופה שבה כל ההנחות המוקדמות לגבי מדע, דת ומעמד מתנפצות אל סלע רעיונות חדשים ומסוכנים.
“סני סביורום, אני אוהבת אותך אליקו…״ עיניה נעצמות, מגעו מרחיק ממנה מגע אחר, שנוא. ״אתה עוד כאן ואני כבר מתגעגעת אליך.רק איתך אני מרגישה בטוחה.״קורינה היפהפייה גדלה באיסטנבול בשנות הארבעים והתגלגלה לשכונה נחשלת בארץ ישראל. חייה רצופים בבחירות גורליות, באסונות גדולים ובאהבה ענקית, מוחמצת וטראגית. ענת הדס מספרת סיפור אמיתי ומרגש, המאיר בחמלה ובאהבה פינה אחת קטנה בנרטיב הציוני הנרחב, את סיפורה הנשכח של יהדות איסטנבול ערב פרוץ המדינה מזווית ראייה נשית. היא מצליחה להכניס את הקוראים ללא שיפוט וללא חציצה ל”סרט טורקי” אמיתי לגמרי — חייה וזמנה של אישה אחת, אישה נאהבת ונעזבת שהלכה אל הארץ המובטחת בעקבות האהבה.הדרמה הגדולה של חייה הקטנים של קורינה מרגשת ומטלטלת, ודמותה היפה והתמימה נכנסת עמוק ללב ולא נותנת מנוח. ענת הדס, ילידת תל אביב, נשואה ואם לשתי בנות. מחנכת ומורה לספרות ותרבות ישראל, מתגוררת בשהם.
איב, סאן ולורן עמיזדה גדלו בדירת שלושה חדרים ברמת גן. אביהם האלים והיפה כמו מלך פרעוני שלט בילדיו ובאשתו ביד רמה. היום הם אנשים בוגרים – איב היא עובדת סוציאלית רווקה שמנויה על כל אתרי ההיכרויות ורוקמת אהבות סודיות; לסאני יש דוקטורט בפילוסופיה אבל הוא משמש עוזרו האישי של פוצ´י, הצדיק המקומי העילג, אדיש לבתו התינוקת ולאשתו שאוהבת אותו אהבת נפש; ולורן המטושטשת מבלה את לילותיה בחיפוש אחר אהבה ומגדלת בקושי רב את בתה הקטנה, קשרל, המתעקשת שלא להסיר את הגרביונים שלה. כשאבא של איב, סאן ולורן מתאבד לנגד עיניהם, דברים עמומים נעשים צלולים מאוד:מתבררת האימה הגדולה שקשרל מסתירה, ומתבהרת גם דמותה הנשכחת של אמם שהתנועעה בחייה בין הצללים, מסונוורת מתשוקה אל בעלה ואדישה למה שעולל לילדיה.בכישרון יוצא דופן, בכתיבה סוערת, באומץ ובהומור מושחז, אבל גם באחריות, ברגישות ובביטחון, מובילה דיסטל את הקורא בין חדרי הבית הישן ההוא ברמת גן, ומשם אל ההווה של הדמויות הבלתי נשכחות שיצרה. הספר הזה, החשוב והגדול והמרשים, מתאר את החומרים הקשים ביותר בתוך התא המשפחתי, ועושה זאת בנאמנות כה רבה לגיבוריו ובהומור כה משובח ועמוק, עד שהוא שמאפשר לצלוח גם את החיים האלה, ההם.
ספר מופלא לסופ”ש בו כל הבלתי אפשרי קורה ועד הסוף קשה לנחש מה יקרה.לי הוא בעיקר גרם לרצות לנסוע להודו ולבקר במקומות עליהם מספרים.
האם היא תעמוד בשבעת המבחנים ותזכה להיות “היורשת מדלהי”? מה הייתם עושים אם יום אחד היה ניגש אליכם גבר מרשים ומסתורי, ומציע לכם הצעה מדהימה: אם תצליחו לעבור שבעה מבחנים, הוא יעניק לכם את השליטה על תאגיד ענק השווה מיליארדים. זאת ההצעה המפתיעה שמקבלת גיבורת הרומן החדש של ויקאס סווארוּפּ, מחבר רבי-המכר “נער החידות ממומביי” ו”תעלומה בשישה קולות”.סאפְּנָה סינהָה היא צעירה שעובדת כמוכרת בחנות למוצרי חשמל בדלהי. משכורתה הצנועה מספיקה בקושי לקיום משפחתה הענייה. כשהיא פוגשת בסיום תפילה במקדש מיליארדר שמציע לה לָרֶשת את כס המנכ”ל של קבוצת אֵיי-בּי-סי – אם רק תעמוד בשבעה מבחנֵי חיים – היא משוכנעת שהוא מתבדח. אך כשהיא מגלה שמדובר בהצעה ממשית, היא מסכימה לאתגר, על אף חששותיה וחשדותיה. בשרשרת המבחנים שנקרית בדרכה, מסייע לה שכן נאה שבו סאפְּנָה מאוהבת בסתר. כל מבחן שסאפְּנָה עוברת הוא למעשה שיעור שבוחן לא רק את יכולותיה הניהוליות, אלא גם את סולם הערכים שעל פיו היא חיה. במהלך הרומן היא נתקלת בדמויות מכל מעמדות החברה ההודית: כוכבות בוליוודיות, כפריים עניים, שוטרים מושחתים ואוהבים תמימים. אך האם היא אכן תעמוד בשבעת המבחנים ותהיה מין סינדרלה מודרנית? ומיהו אַצָ’ריָה, המיליארדר המוזר שמפעיל אותה ומעורר את חשדותיה? מדוע הוא בחר דווקא בה, ואֵילו סודות גדולים היא צפויה לחשוף? כמו ב”נער החידות ממומביי” גם כאן טוֹוה ויקאס סווארוּפּ מעשייה צבעונית וסוחפת על כוחם של חלומות, על תעתועי הממון והגורל, ועל הצורך האנושי הבסיסי לדעת מי אנחנו ולאן אנחנו הולכים.